Document ID: 32004R1386

ΚΑΝΟΝΙΣΜΌΣ (ΕΚ) αριθ. 1386/2004 ΤΟΥ ΣΥΜΒΟΥΛΊΟΥ
της 26ης Ιουλίου 2004
για τροποποίηση της απόφασης 2002/602/ΕΚΑΧ για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Η συμφωνία εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου (1), τέθηκε σε ισχύ την 1η Δεκεμβρίου 1997.
(2)
Το άρθρο 21 της συμφωνίας εταιρικής σχέσης και συνεργασίας ορίζει ότι το εμπόριο των προϊόντων της Ευρωπαϊκής Κοινότητας Άνθρακα και Χάλυβα (εφεξής «ΕΚΑΧ») διέπεται από τον τίτλο ΙΙΙ αυτής της συμφωνίας, εξαιρουμένων των διατάξεων του άρθρου 15 και από τις διατάξεις συμφωνίας για τους ποσοτικούς διακανονισμούς σχετικά με το εμπόριο προϊόντων χάλυβα ΕΚΑΧ.
(3)
Στις 9 Ιουλίου 2002, η ΕΚΑΧ και η κυβέρνηση της Ρωσικής Ομοσπονδίας συνήψαν τέτοια συμφωνία σχετικά με το εμπόριο ορισμένων προϊόντων χάλυβα (2) (εφεξής «συμφωνία»), που εγκρίθηκε εξ ονόματος της ΕΚΑΧ με την απόφαση 2002/603/ΕΚΑΧ της Επιτροπής (3).
(4)
Η συνθήκη ΕΚΑΧ έληξε στις 23 Ιουλίου 2002 και η Ευρωπαϊκή Κοινότητα ανέλαβε όλα τα δικαιώματα και τις υποχρεώσεις που είχε αναλάβει η ΕΚΑΧ.
(5)
Τα μέρη συμφώνησαν ότι, δυνάμει του άρθρου 10 παράγραφος 2 της συμφωνίας, αυτή η συμφωνία έπρεπε να συνεχισθεί και ότι όλα τα δικαιώματα και οι υποχρεώσεις των μερών έπρεπε να διατηρηθούν και μετά την ημερομηνία αυτή.
(6)
Τα μέρη άρχισαν διαβουλεύσεις, όπως προβλέπεται στο άρθρο 2 παράγραφος 4 της συμφωνίας, και συμφώνησαν να αυξήσουν τα ποσοτικά όρια που καθορίζονται στο παράρτημα ΙΙ της συμφωνίας για να ληφθεί υπόψη η διεύρυνση της Ευρωπαϊκής Ένωσης. Επιπλέον, τα μέρη συμφώνησαν να αυξήσουν τα ποσοτικά όρια επίσης σε ό,τι αφορά τη δήλωση αριθ. 1 της συμφωνίας σχετικά με τη δημιουργία από ρωσικούς φορείς κέντρων παροχής υπηρεσιών στην Ευρωπαϊκή Ένωση. Αυτές οι αυξήσεις αποτέλεσαν αντικείμενο νέας συμφωνίας η οποία τέθηκε σε ισχύ την ημέρα της υπογραφής της (4).
(7)
Περαιτέρω, η κυβέρνηση της Ρωσικής Ομοσπονδίας ζήτησε, σύμφωνα με το άρθρο 3 παράγραφος 3 της συμφωνίας, να μεταφέρει, εντός των επιτρεπόμενων ορίων για κάθε ομάδα προϊόντων, ορισμένα ποσά των ποσοτικών ορίων που δεν έχουν χρησιμοποιηθεί κατά το έτος 2003.
(8)
Η απόφαση 2002/602/ΕΚΑΧ της Επιτροπής (5), θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα IV της απόφασης 2002/602/ΕΚΑΧ, τα ποσοτικά όρια που έχουν καθορισθεί για το έτος 2004, αντικαθίστανται από τα ποσοτικά όρια που αναφέρονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουλίου 2004.

Labels: 18
3
1